རྒན་བསྟན་གོ་ནི་༡༩༥༩ལོར་གཅན་ཚ་རྫོང་གི་རོང་མ་འབྲོག་གི་ཁྱིམ་ཚང་ཞིག་ནས་སྐྱེས།རང་ལོ་བདུན་གྱི་སྟེང་ནས་སྟེང་སོ་ཀུང་ཧྲེ་ཤིང་མཁར་ཐོན་སྐྱེད་རུ་ཁག་གི་སློབ་ཆུང་དུ་ཀ་ཁ་ས་ཐོག་ཏུ་འབྲི་བའི་གྲལ་དུ་ཚུད།སློབ་ཆུང་ལོ་རིམ་བཞི་བ་ཐོན་རྗེས་ཐོན་སྐྱེད་རུ་ཁག་ཏུ་ལོ་གཉིས་ལ་ངལ་རྩོལ་དུ་ཞུགས།༡༩༧༤ལོར་རྨ་ལྷོ་མི་རིགས་དགེ་རྒན་སློབ་གྲྭར་རྒྱུགས་འཕྲོད།༡༩༧༨ལོར་མཐར་ཕྱིན་རྗེས་གཅན་ཚ་རྫོང་གི་སྣང་ར་སློབ་ཆུང་དང་རྫོང་མི་རིགས་སློབ་འབྲིང་དུ་དགེ་རྒན་གྱི་ལས་ཀ་གཉེར་ནས་ལོ་ངོ་བརྒྱད་ཙམ་ཕྱིན།སྐབས་དེ་དག་ཏུ་དགེ་རྒན་བཀའ་དྲིན་ཅན་དྷི་ཚ་ཆོས་རྗེ་བསྟེན་ནས་སུམ་རྟགས་དག་གསུམ་ལ་སློབ་གཉེར་བྱས།ལཱ་མོ་བདེ་ཆེན་གྱི་དགེ་བའི་བཤེས་གཉེན་ཆེན་མོ་གྲགས་པ་རྒྱ་མཚོའི་དྲུང་དུ་ཚད་མའི་རིགས་ལམ་བསྡུས་གྲྭ་ལ་བག་ཆགས་འཇོག་པའི་སྐལ་བ་བཟང་པོ་ཐོབ་པ་དང་།དྷི་ཚའི་དགེ་བཤེས་དགེ་འདུན་ཤེས་རབ་མཆོག་གི་ཞལ་ནས་ཞྭ་དམར་ལམ་རིམ་ལ་ཐེངས་གཅིག་ཉན་པའི་བསོད་ནམས་ཀྱི་བགོ་སྐལ་རེག༡༩༨༡ནས་༡༩༨༢ལོར་མཚོ་སྔོན་མི་རིགས་སློབ་གྲྭ་ཆེན་མོའི་དགེ་རྒན་ཟབ་སྦྱོང་འཛིན་གྲྭ་ལ་ཞུགས།སློབ་དཔོན་ཆེན་མོ་རྗེ་༧ཤར་གདོང་རིན་པོ་ཆེ་དང་དགེ་རྒན་ཆེན་མོ་བདེ་མཆོག་གཉིས་གཙོ་བྱས་པའི་དགེ་རྒན་མང་པོས་མདུན་ནས་སུམ་རྟགས་དང་།སྙན་ངག་མེ་ལོང་མའི་འགྲེལ་བ་དབྱངས་ཅན་དགྱེས་གླུ།ཡང་འགྲེལ་ཡང་གསལ་སྣང་མཛོད་ཀྱི་སྟེང་ནས་སྦྱངས་ཏེ།དཔེར་བརྗོད་ཀྱང་ཆ་ཚང་དང་ཀུན་བཟན་འཁོར་ལོ་ཡང་བྲིས།གནའ་དེང་གི་རྩོམ་རིག་སྐོར་ལ་ཡང་སློབ་སྦྱོང་བྱས།༡༩༨༦མཚོ་སྔོན་མི་རིགས་དཔེ་སྐྲུན་ཁང་དུ་ལས་གནས་སྤར་ཏེ།སྦྲང་ཆར་དུས་དེབ་རྩོམ་སྒྲིག་ཁང་དུ་རྩོམ་སྒྲིག་གི་ལས་ཀ་ལོ་༢༥ལ་གཉེར།རྩོམ་སྒྲིག་མཁས་པ་རྒན་འགྱུར་མེད་ལགས་ཀྱི་ཐུགས་ཁུར་བཀའ་སློབ་དང་ལས་གྲོགས་མཛའ་བཤེས་རྣམས་ཀྱི་རོགས་རམ་ལ་བརྟེན་ནས་རྩོམ་སྒྲིག་གི་ལས་ལ་བྱང་བར་གྱུར།སྦྲང་ཆར་དུས་དེབ་དེབ་གྲངས་ལྔ་བཅུ་ལྷག་གི་རྩོམ་སྒྲིད་པར་ཞུའི་ལས་ལ་ཞུགས།ལེ་ཚན་གཙོ་གྲས་ཁ་ཤས་ཀྱི་རྩོམ་སྒྲིག་འགན་འཁུར་པའི་ཁུར་ཕྲག་ཏུ་བླངས།སྦྲང་ཆར་དུས་དེབ་ལས་གཞན་གངས་ལྗོངས་མཁས་དབང་རིམ་བྱོན་གྱི་རྩོམ་ཡིག་གསེར་གྱི་སྦྲམ་བུདེབ་སྟོད་སྨད་བར་གསུམ་གྱི་དཔར་ཞུས་པ།བོད་ཀྱི་དེང་རབས་རྩོམ་རིག་དཔེ་ཚོགསདེབ་བཅུདང་སྦྲང་ཆར་དུས་དེབ་ལོ་འཁོར་ཉི་ཤུའི་དཔེ་ཚོགས་དེབ་བརྒྱདཀྱི་རྩོམ་སྒྲིག་དཔར་ཞུས་པ།པཎ་ཆེན་སྐུ་ཕྲེང་བཅུ་བའི་གསུམ་འབུམ་དེབ་གསུམགྱིས་མཚོན་པའི་དཔེ་དེབ་ཆེ་གྲས་ཀྱི་རྩོམ་སྒྲིག་དང་དཔར་ཞུའི་ལས་ལ་ཞུགས།མཚོ་སྔོན་མི་རིགས་དཔེ་སྐྲུན་ཁང་གི་རྩོམ་སྒྲིག་ཞུས་ཆེན་གཞོན་པ།མཚོ་སྔོན་ཞིང་ཆེན་ཡིག་མཁན་མཐུན་ཚོགས་ཀྱི་ཁོངས་མི་ཡིན།